#Woordsnoere 2: Maandagoggend-trapleer-spinnekop-rieldans. – Perdebytjie se nes
Posted on Maart 12, 2019 Maart 12, 2019 deur perdebytjie
(Definisie van Rieldans: Dis ‘n Khoisan woord vir ‘n oeroue feesvierende dans wat uitgevoer is deur die San, Nama en Khoi. Dis een van die oudste inheemse dansvorme in Suid-Afrika.)
Gisteroggend, nadat ek heerlik op my klavier, my eie esoteriese musiek gemaak het, staan ek op en raak by die deur van die vertrek, verstrengel in ‘n taai spinnerak.
Dit span soos ‘n gordel om my en as ek die aardbol was, kon ek sweer dis die Diereriem, in die hemelruim, wat my so vastrek.
By nadere ondersoek, ontdek ek die klein moegoe, wat verantwoordelik is vir my taai ontvangs.Ek keur enige agtpotiges in my huis goed en sal selfs ‘n ode en lofrede aan hierdie wonderlike wesentjies wy. As dit egter ‘n knopie-, sak- of vioolspinnekop is, is dit blitsig uit by die deur!
Ek som die situasie op…ta sit styf teen die dakbalk, netjies langs ‘n perfekte stekelrige, kompakte eierballetjie. Hierdie spinnekoppies gaan een van die dae uitbroei en hulle is beslis nie welkom in my huis nie!
Ek en getroue huishulp, Leah, koukus oor wat ons te doen staan. Sy probeer die onnut met die lang verestoffer gaffel, maar Tannie Spinnie kruip styf teen die plafon vas, soos ‘n mollusk in ‘n skulpdoppie in.
Dapper Dien sleep die driesport trapleertjie nader, snipper vinnig ‘n stuk stewige papier uit my skryfblok, gryp ‘n glas in die kombuis en staan slaggereed nader met my spinnekop-vangwapens.
Ek voer gereeld sulke uitsmytsessies uit, maar nie in so ‘n buitengewone posisie nie. Op vyf-en-sestig is ek seker ‘n idealis om te dink dat ek nog flinke toertjies op ‘n leer kan uithaal. Sonder verdere omhaal, begin operasie spinnerasie. Ek krap eers die eierballetjie in die glas in en probeer daarna die spinnekop loswoel. Sy klou soos ‘n neet en dis net hier waar dinge begin skeef loop!
Skielik stort sy na benede, skoon verby die glas. Ek gil soos ‘n maer vark, want vir ‘n oomblik kon ek sweer sy het tussen my twee deinende boesems ingetuimel! Ek palielie om balans te hou. My arms maal soos die wieke van ‘n Hollandse windmeul deur die lug en steeds klou ek verbete aan die glas.
Leah se oë is so spierewit geskrik, dat mens skaars die irisse kan sien. My ore ruis van vars vrygestelde adrenalien. Met een been trap ek van die boonste sport af, reguit vloer toe en voer ‘n volmaakte maxisplit uit, wat ‘n gesoute gimnas na asem sal laat snak. Heel waarskynlik gaan ‘n paar binnebeen- en liesspiere vir ‘n paar dae lank lekker seer wees.
Steeds klouend aan die glas en met ‘n vermiste spinnekop, ruk en pluk ek aan my klere en loer van bo af lyflangs, by my klere in. Gelukkig sien Leah die swart opgerolde bolletjie op die vloer en blitsig plak ek die glas bo-oor haar…net betyds, want die bolletjie kan nie langer haar vrees opkrop nie, rol vinnig oop en verander in ‘n spinnekop op ‘n missie. Sy is nou boos en krabbel rond binne in die glas. Met die papier veilig bo-oor, neem ek haar buite toe.
Ek kon sekerlik myself baie pyn en lyding gespaar het, deur net die dierasietjie dood te maak. As ek egter sien hoe die mens met die natuur omgaan, kan ek dit nie oor my hart kry om enige lewende wese seer te maak nie.
Sy is nou ‘n nimf in my tuin, beskermend op haar eierballetjie, waar ek haar versigtig gaan bêre het onder die plante.
Goue wawielwebspinnekop en haar mannetjies…
48 Replies to “#Woordsnoere 2: Maandagoggend-trapleer-spinnekop-rieldans.”
Maart 12, 2019 om 1:12 nm
Maart 12, 2019 om 1:24 nm
Dankie dat jy kom lees het Thom.Dis seker bietjie moeilik verstaanbaar vir ‘n Nederlander, maar die tale het genoeg in gemeen dat jy die draad van die verhaal kon volg.
Maart 12, 2019 om 3:03 nm
Dat klopt helemaal. Daarom vind ik het ook leuk om te lezen 😉
Maart 12, 2019 om 1:18 nm
Dis so oulik geskryf, Dina. Nou gee jy my nuwe moed om ook te probeer.
Maart 12, 2019 om 1:22 nm
Dankie Una. Dit was nogal ‘n uitdaging en ‘n half, maar toe ek eers begin, toe is daar geen keer nie!
Maart 12, 2019 om 2:01 nm
Kyk nou, my natuurliefhebber maat – deur die woordsnoer, dwarsdeur die see en ‘n mooie foto ook.. Puik maat. Ek hoop nie jy is te blou en seer nie.
Maart 12, 2019 om 2:56 nm
Dankie Vuurvliegie! Ek is verbaas dat ek nie ‘n enkele seer spier het nie…dalk is dit omdat ek tog heel fiks is.
Maart 12, 2019 om 3:53 nm
Jy gly teen genoeg duine af. 😉
Maart 12, 2019 om 2:23 nm
I so enjoyed this story, Dina, and appreciate your generous efforts.
Maart 12, 2019 om 2:55 nm
Thanks for reading here, Jet! I am sure the translation doesn’t always do justice to the story, but al least you could get what it was all about.
Maart 12, 2019 om 3:57 nm
Maart 12, 2019 om 4:00 nm
Maart 12, 2019 om 4:45 nm
Maart 12, 2019 om 5:37 nm
Maart 12, 2019 om 4:57 nm
Ek het jou vertelling nou baie geniet…kon dit voor my sien afspeel 😂😂😂😂 en sorry, ek vind dit komies…veral die splits!!! Ek bewonder jou vir jou liefde vir die natuur, maar ai dit verg moed en die het ek nie wanneer dit by spinnekoppe ens kom nie. Mooi geskryf Perdebytjie.
Maart 12, 2019 om 5:38 nm
Ek is bly jy het dit geniet, Kameel. Lyk my ek beland te veel in sulke posisies!
Maart 12, 2019 om 7:26 nm
Ongelukkig is dit ten koste van jou maar tot my vermaak 😂😂😂 Ek maak nie ‘n goeie vriendin nie want ek kannie help om te lag vir komiese situasies nie.
Maart 12, 2019 om 7:28 nm
Jy mag maar met groot liefde vir my lag. Ek lag altyd heerlik vir myself en waardeer dit as iemand anders saamlag!
Maart 12, 2019 om 6:04 nm
Ik zal deze toch eens door Google Translate moeten trekken! 🙂
Maart 12, 2019 om 6:25 nm
Ek is so jammer dat dit moeilik is, Paul. Dis juis ‘n skryfpoging om goeie Afrikaans te gebruik. Ek hoop Google gee darem vir jou die kern van die storie.
Maart 12, 2019 om 6:42 nm
Nee, dat is helemaal niet erg. Jullie hebben een prachtigeen rijke taal – een feest om die te oefenen!
Maart 12, 2019 om 7:18 nm
Ek geniet die blogs van my Nederlandse en Belgiese vriende baie en leer soveel van jul taal.In die begin was dit vir my moeilik om te lees, maar dit raak al hoe makliker, met oefening.
Maart 13, 2019 om 6:03 vm
Zo is dat heel zeker, Dina!
Maart 12, 2019 om 9:20 nm
Wel gedaan. Ek verwonder my elke jeer hoe vindingryk elkeen is.
Maart 13, 2019 om 4:50 vm
Dankie Toortsie. Dit wys net hoeveel verskillende gedagtes ons almal het…altyd verstommend!
Maart 13, 2019 om 6:07 vm
Het verhaal van jou, Leah en die spin. Heerlijk, die fantasie van je.
Maart 13, 2019 om 6:14 vm
Dis die volle waarheid, Paul…het Maandagoggend gebeur. Ek kon lelik seergekry het. Weereens besef hoe gevaarlik ‘n leer is!
Maart 13, 2019 om 6:37 vm
Maart 13, 2019 om 6:09 vm
Vroulief het ‘n doodse afkeur aan die agtpotiges so dit is dadelik die doodstraf as sy hulle sien.Ek moet gewoonlik die straf voltrek
Maart 13, 2019 om 6:12 vm
Jy het mos nou gelees van die beste verwyderingsmetode, sonder skade, maar ek vermoed jy is ook bang!😄😄
Maart 13, 2019 om 6:18 vm
Nee gelukkig nie As ek kan laai ek hulle op die kand en lewer hulle buite af.. Die giftiges kry egter deen genade nie.
Maart 13, 2019 om 7:53 vm
Dis so goed geskryf….ek dink ek sal teen die laaste woordsnoer genoeg moed hê om deel te neem. Ek red al die spinnekoppe so met n glas en vel papier…maar hulle is nie almal altyd so vergewensgesind nie. Kom byt my snags as ek slaap en nie weerstand kan bied nie.
Maart 13, 2019 om 2:08 nm
Lekker om te hoor jy spaar ook die spinnies se lewens. Dankie vir kom lees.
Maart 13, 2019 om 8:00 vm
Prachtig verhaal Dina en jouw handelen met levende wezens mag als voorbeeld dienen voor menigeen.
Baie dankie, Harme.
Maart 13, 2019 om 9:13 vm
Oeeeeweeee ek het hierdie nou geniet. Ekskuus, ek dink in prentjies en met klank op vol volume. So ek kon jou sien en hoor. Dit was snaaks. Tot jou handleier met haar groot oge. Ag ek hoop jou split het nie nagevolge nie. Oulike woordsnoere❣
Maart 13, 2019 om 2:09 nm
Dankie Bondeltjie…gelukkig geen nagevolge nie!
Maart 13, 2019 om 2:17 nm
Baie bly daaroor
Maart 13, 2019 om 9:36 vm
Dit is nou ‘n mooi snoer Bytjie. Operasie Spinnerasie. Ek maak ook nie spinnekoppe dood nie – ek gil vir my dogter om hulle te kom verwyder.
Maart 13, 2019 om 2:10 nm
Klink of jou dogter dit goed onder beheer het, met so ‘n gillende ma! Dankie vir kom lees, Hester.
Maart 13, 2019 om 12:26 nm
Dina, jy het hierdie uitstekend geskryf, en dis SO eg aan jou persoonlikheid. Ek maak geen goggas dood nie…dalk tog skerpioene.
Maart 13, 2019 om 2:11 nm
Dankie Una, ek is bly jy het dit geniet. Skerpioene is vir my ook grillerig, maar ek sal hulle ook maar liewers uitvoer iewers heen as om hulle dood te maak.
Maart 13, 2019 om 9:29 nm
Sjoe, regte egte spinne-jagter. Ek glimlag te lekker so in my enigheid vir jou sprekende wyse waarop jy alles beskryf. Dis eintlik te kostelik vir woorde. Wys jou wat n spinnie en sy/haar bolletjie kleintjies aan jou en Leah kan doen.
Maart 14, 2019 om 5:37 vm
Dankie Ineke…ek was amper bokveld toe op daardie leer! Weereens besef hoe gevaarlik dit is.
Maart 15, 2019 om 6:41 vm
Mens besef dit amper te laat. Jou liggaam is nie meer so soepel soos vroeer nie. Dan ook daardie angstigheid maak dit ook gevaarliker.
Maart 19, 2019 om 8:50 vm
Dis sommer baie kopkrap op ‘n Maandag oggend! Mooi gedoen!
Maart 19, 2019 om 4:48 nm
Vorige bydraeVorige Bosstories
Volgende bydraeVolgende Operasie boomsnoei.